Борис Младенов-Young
На младини бях като сух барут…

chitanka.info

На младини бях като сух барут —

една искра бе нужна, да разпали,

без никакви усилия и труд,

в плътта ми страсти, бурни като хали.

Във вихъра на див, свиреп нагон

горях като в казаните на ада,

душата ми без ропот и без стон

насладите стоически „изстрада“!

А днес, в дълбоки, болни старини

искрата бледа все по-рядко блясва

и бързо, на секундата угасва —

не може да запали свещ дори,

и само тъжни спомени навява… —

Далечно ехо от любовна слава!

Сидни, Австралия — 2015 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.